**Karin Luts „Leerilapsed“**

Karin Luts Arumaa (eluaastad 1904–1993) oli Eesti esimene tunnustuse saavutanud naismaalikunstnik. Ta lõpetas 1928. aastal Tartu Kõrgema Kunstikooli Pallas ja täiendas end seejärel Pariisis. Andekus, julgus ja iseseisev mõtlemine kindlustasid talle meestekeskses kunstimaailmas tähelepanuväärse koha. 1944. aastal emigreerus Luts Rootsi, kus tema huvide ringi lisandus graafika. Värvilise graafika meistrina saavutas ta tuntuse ka Euroopa kunstimaailmas.

Karin Luts oli esimene naiskunstnik Eestis, kes sekkus ka kirjasõna vahendusel kunstiaruteludesse ja toetas kindlalt moodsa kunsti ideid. Ta osales aktiivselt kunstielus ning külastas tihti Veneetsia biennaale ja Pariisi kunstinäitusi.

Lutsu kompositsioonid köidavad fantaasiarikka kummastava maailmaga. Neile on iseloomulik naiviseeriv laad ja perspektiivireeglite eiramine. Tema 1930. aastate kompositsioonide aluseks on mingi idee, meeleolu, köitev inimtüüp, valguselamus, millest ta loob tervikliku fantaasiapildi.

Karin Luts pärandas oma maalid, graafika, joonistused ja akvarellid Tartu Kunstimuuseumile. Üle 3000 kunstiteose, nende hulgas maal „Leerilapsed“, jõudis muuseumisse aastal 2001.

Karin Lutsu teos „Leerilapsed“ on õlimaal lõuendil. See valmis aastal 1936. Püstise ristküliku kujulise maali pikkus on 69,7 ja laius 59,9 cm. Maali ümbritseb 3 cm laiune lihtne puitraam, mis on värvitud mustaks.

Maalil „Leerilapsed“ näeme otsevaates kaht teismelist tüdrukut käsikäes kõndimas, taustaks valge Otepää kirik. Töö on maalitud enamjaolt hallikassinises koloriidis. Tütarlaste kujutised katavad peaaegu terve maali. Maali allossa jääb pruun kumerjas maapind, mis võtab enda alla umbes kümnendiku maalipinnast. Maapinna kumeruse taga pildi keskel on kirik, mis kõrgub umbes maali keskosani. Ülejäänud taust tüdrukute kujude taga on taevas.

Teineteisel käest kinni hoidvad tüdrukud kõnnivad vaataja poole. Parempoolne, tumedapäine neiu on saleda kehaehitusega ja rinnakas. Tema nägu on ümmargune, laup kõrge, ilme tõsine. Väikese heleroosa suu pruntis huuled on kõvasti kokku pigistatud. Suurte hallide silmade pilk on suunatud kergelt vasakule. Kulmud on peaaegu olematud, peen kulmukaar moodustub üksikutest lühikestest karvadest. Nina on lühike ja üsna toekas. Tüdruku mustad õhukesed sirged juuksed ulatuvad poole kaelani. Tal on lühike sirge tukk. Tüdruku kael on pikk ja tugev, tema pea on uhkelt püsti. Ta kannab hallikassinist pikkade varrukatega kleiti, mis on õhukesest kangast ja ulatub poolde säärde. Kleidi ümar kaelus on kinnine, ülaosa liibuv, nii et joonistuvad välja rinnad. Keskosast alates läheb kleit palju laiemaks, kahar allosa langeb vabalt kukkuvate voltidena. Kangavoltide sügavused on maalitud varjuna pisut tumedamaks, kohati on kangas heledam ja mõjub suisa hõbedasena, näiteks rindkerel ja õlgadel. Neiu vasakpoolne ettesirutatud jalg on täistallaga maas, parempoolne pisut tagapool ja toetub päkaga maha. Tüdrukul on jalas valged õhukesed sukad ja mustad madala kontsaga kinnised kingad, millel on ümar nina. Tüdruku parempoolne kõverdatud käsi on rinna kohal, ovaalsete küüntega peos on väike kimp valgeid anemoone. Õied on avatud, paistavad kollased õiesüdamikud, lillede lehed on pruunikasrohelised. Vasakpoolne käsi, mis hoiab kinni teise tüdruku käest, on vaataja poole osaliselt paistva peopesaga.

Vasakpoolne heledate juustega tüdruk on sihvakas ja väikeste rindadega. Tal on kõrge laup ja ovaalne näokuju, pea on pisut paremale pööratud. Suurte hallide silmade pilk on suunatud maha. Tal on heledad kitsad kulmud. Tüdrukul on sirge kitsas nina ja vormikad roosad huuled. Tema heledad õhukesed juuksed on keskelt lahku kammitud. Ta kannab kitsast heledat juuksepaela, mis on kinnitatud otsa ees juuksepiiri tagant ja kulgeb kuklasse, järgides peakuju. Juuksed ulatuvad poole kaelani. Tal on seljas samasugune kleit nagu teisel tütarlapsel, kleidi värv on pisut sinakama alatooniga. Vasakpoolne kleidi alläär on kõndimise hoos veidi üles tõusnud. Tüdruku parempoolne, tallaga maapinnale toetuv jalg on eespool, vasak päkale toetuv jalg pisut tagapool. Ka temal on heledad sukad ja mustad madalad kingad. Vasakpoolne kõverdatud käsi on rinna kohale tõstetud, ta hoiab peos väikest mustakaanelist raamatut.

Tüdrukute vahelt paistab valge kivist Otepää Maarja luteri kirik. Neiude põlvedeni ulatub selle püstise ristküliku kujuline esikülg, mille ülemises kolmandikus on tumehalli täpina markeeritud aken ja all pruun ülevalt kaarjas puituks. Hoone külglöövid ehk madalamad kõrvalosad jäävad juba tüdrukute varju. Halli kattega otsast kitsenev kirikutorn lõpeb neidude küünarnukkide juures. Torni otsas on hall metallist kirikukukk – pea paremal ja uhkelt kaarduv saba vasakul.

Kergelt kumer maapind on maalitud pruuniks, maali allosas ja äärtel on see tumedam, keskel, tüdrukute vahele jääval alal heledam.

Taeva koloriit on sinakashall, üleval nurkades pisut tumedam, tüdrukute ümber heledam, otsekui oreool. Üleminek ühelt värvivarjundilt teisele on sulavad. Hallikassinine värvitoon on nüansirikas. Üle terve maalipinna on kraklee ehk kahjustus, mis väljendub peente erisuunaliste pragudena maalikihtides.

Maali paremas alumises nurgas on kuldpruuni värviga trükitähtedes signatuur – K. LUTS.

Karin Lutsu „Leerilapsi“ peetakse tema loomingu üheks viimistletumaks ja terviklikumaks kompositsiooniks. Õhu- ja valgusküllane maal on kantud lüürilisest meeleolust. Lapseliku ilmega tütarlapsed sellel on peaaegu läbipaistvad, otsekui portselannukud. Seda tunnet süvendab see, et värvid toimivad kumavalt, lisades maalile salapära. Samas on tüdrukute tõsises olekus kummaline sisendusjõud, nad mõjuvad sugereerivalt ja enesekindlalt. Luts on maalinud lihtsa stseeni nende tõsiselt harraste tüdrukutega suureks ja tähendusrikkaks – nad teavad, kes nad on ja kuhu nad teel on. Teosest voogab kevadist värskust: kirgas valgus, noored neiud, kimbuke anemoone (legendi kohaselt sümboliseerivad anemoonid ootusärevust ja uut algust).